急筆次梁教授韻
作者：陳造
朝代：宋

paragraphs: 旱氣如燬民其咨，漂然一雨喜可知。
醮席龍壇揭精意，青章祝號免愧辭。
馨香了知罔時怨，耕耦亟用發爾私。
四鬴足食可倚俟，三年餘蓄夫何疑。
小麥囷藏繭已擇，及此得雨未後時。
陰晴向人信大巧，此柄似付吾輩持。
豈特貧窶免逋捕，抑令催歛減箠笞。
旱魃蝗蝻方躑躅，不待炎火俄殲夷。
吾皇聖德帝所佑，上瑞何必占蓍龜。
職民之憂假守事，遇災詎可缺禱祠。
貪功謂盜古不予，讀詩愧色浮清涯。
揣己未敢拜此賜，亦念佳句堪療饑。
擊鉢千紙久不講，聚頭一醉屬有期。
自公退食况病減，今我不樂將誰欺。
青樓歌舞有新按，中年絲竹聊自怡。
已戒隸人謹約束，酒闌一屏驪駒詩。